KOMISSION TÄYTÄNTÖÖNPANOASETUS (EU) 2022/1253,

annettu 19 päivänä heinäkuuta 2022,

asetuksen (EU) N:o 748/2012 oikaisemisesta tiettyjä delegoidulla asetuksella (EU) 2022/201 käyttöön otettuja vaatimuksia koskevien poikkeusten osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisistä siviili-ilmailua koskevista säännöistä ja Euroopan unionin lentoturvallisuusviraston perustamisesta, Euroopan parlamentin ja neuvoston asetusten (EY) N:o 2111/2005, (EY) N:o 1008/2008, (EU) N:o 996/2010, (EU) N:o 376/2014 ja direktiivien 2014/30/EU ja 2014/53/EU muuttamisesta sekä Euroopan parlamentin ja neuvoston asetusten (EY) N:o 552/2004, (EY) N:o 216/2008 ja neuvoston asetuksen (ETY) N:o 3922/91 kumoamisesta 4 päivänä heinäkuuta 2018 annetun Euroopan parlamentin ja neuvoston asetuksen (EU) 2018/1139 (1) ja erityisesti sen 62 artiklan 14 kohdan,

sekä katsoo seuraavaa:

(1) Komission asetuksessa (EU) N:o 748/2012 (2) vahvistetaan siviili-ilma-alusten sekä niihin asennettavien moottoreiden, potkurien ja osien suunnittelua ja tuotantoa koskevat yhteiset tekniset vaatimukset.

(2) Hyväksyttyjen suunnittelu- ja tuotanto-organisaatioiden on asetuksen (EU) 2018/1139 liitteessä II olevan 3.1 kohdan b alakohdan mukaan luotava johtamisjärjestelmä ja pidettävä sitä yllä sen varmistamiseksi, että mainitussa liitteessä vahvistettuja keskeisiä vaatimuksia noudatetaan, hallittava turvallisuusriskejä ja pyrittävä järjestelmän jatkuvaan parantamiseen.

(3) Chicagossa 7 päivänä joulukuuta 1944 allekirjoitetun kansainvälisen siviili-ilmailun yleissopimuksen, jäljempänä ’Chicagon yleissopimus’, liitteen 19 mukaan toimivaltaisten viranomaisten on vaadittava hyväksyttyjä suunnittelu- ja tuotanto-organisaatioita ottamaan käyttöön turvallisuudenhallintajärjestelmä.

(4) Sen vuoksi komission delegoidussa asetuksessa (EU) 2022/201 (3) otettiin käyttöön tällainen hallintojärjestelmä kaikille hyväksytyille suunnittelu- ja tuotanto-organisaatioille, jotka kuuluvat asetuksen (EU) N:o 748/2012 liitteen I soveltamisalaan, jotta voidaan noudattaa Chicagon yleissopimuksen liitteessä 19 vahvistettuja Kansainvälisen siviili-ilmailujärjestön (ICAO) kansainvälisiä standardeja ja suositeltuja menettelytapoja.

(5) Komission täytäntöönpanoasetuksella (EU) 2022/203 (4) otettiin käyttöön hallintojärjestelmä ja poikkeamailmoitusjärjestelmät, jotka toimivaltaisten viranomaisten on otettava käyttöön.

(6) Delegoidulla asetuksella (EU) 2022/201 muutettiin asetuksen (EU) N:o 748/2012 8 artiklaa ja täytäntöönpanoasetuksella (EU) 2022/203 saman asetuksen 9 artiklaa. Muutoksille säädettiin suunnittelu- ja tuotanto-organisaatioiden osalta 7 päivään maaliskuuta 2025 asti kestävistä siirtymäajoista niiden poikkeamien korjaamisessa, jotka liittyvät delegoidulla asetuksella (EU) 2022/201 asetuksen (EU) N:o 748/2012 liitteeseen I otettuihin vaatimuksiin.

(7) Hyväksytyssä tekstissä, jolla muutetaan asetuksen (EU) N:o 748/2012 9 artiklaa, viitattiin virheellisesti täytäntöönpanoasetukseen (EU) 2022/203 eikä delegoituun asetukseen (EU) 2022/201.

(8) Asetuksen (EU) N:o 748/2012 9 artiklaa muuttavassa tekstissä ei myöskään otettu huomioon sitä, että vain rajoitettu joukko delegoidulla asetuksella (EU) 2022/201 käyttöön otetuista vaatimuksista, pääasiassa ilmoittamista ja tietojen tallentamista koskevat vaatimukset, koskee sellaisia organisaatioita, jotka tuottavat tuotteita, osia tai laitteita ilman hyväksyntätodistusta ja joilla on hyväksymiskirje, ja että kyseinen hyväksymiskirje on voimassa vain rajoitetun ajan. Sen vuoksi delegoidulla asetuksella (EU) 2022/201 käyttöön otettuihin vaatimuksiin liittyvien poikkeamien korjaamisen 7 päivään maaliskuuta 2025 ulottuva siirtymäaika ei koske näitä organisaatioita. Jotta voidaan varmistaa johdonmukaisuus delegoidun asetuksen (EU) 2022/201 soveltamispäivän kanssa, organisaatioilta, joille on annettu hyväksymiskirje 7 päivänä maaliskuuta 2023 tai sitä ennen, ei pitäisi vaatia delegoidulla asetuksella (EU) 2022/201 käyttöön otettujen vaatimusten noudattamista.

(9) Sen vuoksi asetus (EU) N:o 748/2012 olisi oikaistava.

(10) Tässä asetuksessa säädetyt toimenpiteet ovat asetuksen (EU) 2018/1139 127 artiklan 1 kohdan mukaisesti perustetun komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Korvataan asetuksen (EU) N:o 748/2012 9 artiklan 5 ja 6 kohta seuraavasti: ”5. Poiketen siitä, mitä liitteessä I (21 osa) olevan 21.B.225 kohdan d alakohdan 1 ja 2 alakohdassa säädetään, tuotanto-organisaatio, jolla on liitteen I (21 osa) mukaisesti annettu voimassa oleva hyväksyntätodistus, voi 7 päivään maaliskuuta 2025 saakka korjata havaitut poikkeamat niistä liitteen I vaatimuksista, jotka on otettu käyttöön komission delegoidulla asetuksella (EU) 2022/201 (*1). Jos organisaatio ei ole viimeistään 7 päivänä maaliskuuta 2025 sulkenut näitä havaintoja, hyväksyntätodistus peruutetaan, sitä rajoitetaan tai sen voimassaolo keskeytetään kokonaan tai osittain. 6. Poiketen siitä, mitä liitteessä I (21 osa) olevan 21.A.125C kohdan a alakohdan 1 alakohdassa säädetään, organisaatiolta, joka valmistaa tuotteita, osia tai laitteita ilman hyväksyntätodistusta ja jolla on liitteen I (21 osa) mukaisesti 7 päivänä maaliskuuta 2023 tai sitä ennen annettu voimassa oleva hyväksymiskirje, ei vaadita niiden asiaankuuluvien liitteen I vaatimusten noudattamista, jotka on otettu käyttöön delegoidulla asetuksella (EU) 2022/201.

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 7 päivästä maaliskuuta 2023.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 19 päivänä heinäkuuta 2022. Komission puolesta Puheenjohtaja Ursula VON DER LEYEN

(1) EUVL L 212, 22.8.2018, s. 1.

(2) Komission asetus (EU) N:o 748/2012, annettu 3 päivänä elokuuta 2012, ilma-alusten ja niihin liittyvien tuotteiden, osien ja laitteiden lentokelpoisuus- ja ympäristösertifiointia sekä suunnittelu- ja tuotanto-organisaatioiden sertifiointia koskevista täytäntöönpanosäännöistä (EUVL L 224, 21.8.2012, s. 1).

(3) Komission delegoitu asetus (EU) 2022/201, annettu 10 päivänä joulukuuta 2021, asetuksen (EU) N:o 748/2012 muuttamisesta siltä osin kuin on kyse suunnittelu- ja tuotanto-organisaatioilta edellytettävistä hallintojärjestelmistä ja poikkeamailmoitusjärjestelmistä sekä viraston soveltamista menettelyistä ja mainitun asetuksen oikaisemisesta (EUVL L 33, 15.2.2022, s. 7).

(4) Komission täytäntöönpanoasetus (EU) 2022/203, annettu 14 päivänä helmikuuta 2022, asetuksen (EU) N:o 748/2012 muuttamisesta siltä osin kuin on kyse toimivaltaisilta viranomaisilta edellytettävistä hallintojärjestelmistä ja poikkeamailmoitusjärjestelmistä sekä asetuksen (EU) N:o 748/2012 oikaisemisesta lentokelpoisuuden tarkastustodistusten antamisen osalta (EUVL L 33, 15.2.2022, s. 46).